Josipa Rimac objavila je da je Gradski odbor HDZ-a donio odluku da će ona biti njihova kandidatkinja za gradonačelnicu Knina i na svom Facebooku istaknula da joj je to velika čast i obveza, a odbacila je optužbu nezavisnog protukandidata Marka Jelića da je preuzela njegov predizborni slogan.

"Velika je čast dobiti povjerenje ljudi koji vode Hrvatsku demokratsku zajednicu našeg grada da budem kandidatkinja za gradonačelnicu. Odluka je to koja me obvezuje da svu svoju energiju, znanja i vještine zajedno s vama uložim u prosperitet našeg grada", kaže Rimac u svojoj facebook objavi u petak navečer.

"Glas za bolji Knin"

"Nikada se nisam bojala izazova bilo da je riječ o izborima 2005. godine, bilo ovima 2017. godine. Nisam se bojala niti kritika, konstruktivne kritike bile su mi i bit će mi korektiv u donošenju odluka. Samo kontinuitet vodi ka prosperitetu. Samo konzistentnost vodi ka rezultatu. Bila sam, jesam, bit ću vaš glas za bolji Knin, za ljepši Knin, za Knin pun života, za grad za koji živim od svoje mladosti. Zato živimo Knin", poručila je Rimac u svojoj objavi.

Zbog zadnjeg dijela poruke, "živimo Knin", reagirao je u subotu nezavisni kandidat za gradonačelnika Knina dr. Marko Jelić, doktor molekularne biologije i bivši dekan veleučilišta Marko Marulić tvrdeći da je preuzela njegov predizborni slogan. Jelić je kazao za lokalne medije da je u prosinca prošle godine skupina ljudi u kojoj je i sam, osnovala udrugu "Živim(o) Knin" i u siječnju najavio svoju kandidaturu s tim geslom.

"Nije mi žao što drugi kradu moje ideje, nego mi je žao što nemaju svoje", zaključuje dr. Marko Jelić citirajući jednu izjavu Nikole Tesle.

No Josipa Rimac kaže da nije ukrala ničiji slogan niti je razmišljala o Jelićevom predizbornom geslu. "Ako je to jedina ideja koju on ima za Knin, onda je upravo rekao sve o sebi i svojoj kampanji. 'Živimo Knin' nije slogan HDZ-a na lokalnim izborima, niti je to moj slogan. Riječ je o običnoj rečenici koju smo sinoć upotrijebili u tekstu, a kako te dvije riječi nisu zaštićeni brend, niti nečije autorsko pravo, stvarno ne razumijem u čemu je problem," rekla je u subotu Josipa Rimac.

Na čelu Knina bila 10 godina

Nada se, kaže, da će se u predizbornoj kampanji u Kninu kandidati baviti pravim, političkim temama i programom za četverogodišnji mandat, a ne raspravljati o jednoj rečenici.

Josipa Rimac namjerava ponovno preuzeti vlast u Kninu nakon što je u rujnu 2015. godine zbog odlaska na dužnost direktorice predizborne kampanje HDZ-a, ključeve grada predala svom tadašnjem zamjeniku Nikoli Blaževiću. Nakon parlamentarnih izbora održanih krajem 2015. godine postala je zastupnicom u prošlom, osmom sazivu Hrvatskog sabora.

Rimac je bila na čelu Knina punih deset godina, a prvi od dva i pol mandata preuzela je s 25 godina kao najmlađa hrvatska gradonačelnica. (Hina)



